C 452/52
EL
Επίσημη Εφημερίδα της Ευρωπαϊκής Ένωσης
29.11.2022
3.5.
Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία Δεδομένου ότι δεν έχει υποστεί ζύμωση και δεν έχει κρούστα, το προϊόν «Ricotta di Bufala Campana» ΠΟΠ είναι 100 % βρώσιμο και ιδιαίτερα επιρρεπές — ίσως και περισσότερο από άλλα νωπά γαλακτοκομικά προϊόντα — στον κίνδυνο μετέπειτα μόλυνσης και αλλοίωσης λόγω αύξησης των μικροοργανισμών του περιβάλλοντος που θα μπορούσαν να έρθουν σε επαφή με την επιφάνεια του προϊόντος κατά το τελικό στάδιο στράγγισης της ricotta.
Το προϊόν «Ricotta di Bufala Campana» ΠΟΠ, ως νωπό προϊόν, δεν υποβάλλεται σε ωρίμαση και πρέπει επομένως να αποτρέπεται κάθε ενδεχόμενο αύξησης των μικροβίων κατά τη διάρκεια της εμπορικής του ζωής.
Για να αποφεύγεται επομένως ο κίνδυνος υποβάθμισής του, το προϊόν πρέπει να συσκευάζεται εντός της πιστοποιημένης επιχείρησης παραγωγής του.
Το προϊόν «Ricotta di Bufala Campana» ΠΟΠ πρέπει να είναι τυλιγμένο σε χαρτί και να συσκευάζεται σε πλαστικούς περιέκτες κατάλληλους για χρήση στα τρόφιμα ή σε άλλες συσκευασίες κατάλληλες για χρήση στα τρόφιμα με θερμοσφράγιση ή αεροστεγή σφράγιση.
Στην περίπτωση που το προϊόν διατίθεται για να χρησιμοποιηθεί ως συστατικό μεταποιημένων προϊόντων είναι αποδεκτές συσκευασίες βάρους έως 40 kg. 3.6.
Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία Εκτός από τον λογότυπο της ονομασίας, το γραφικό σύμβολο της ΕΕ και τις πληροφορίες που επιβάλλει η νομοθεσία, και ανάλογα με το είδος συσκευασίας, στην ετικέτα της συσκευασίας πρέπει, κατά περίπτωση, να αναγράφεται η λέξη «fresca» με τυπογραφικούς χαρακτήρες ευκρινείς και ευανάγνωστους, ακριβώς κάτω από την ονομασία «Ricotta di Bufala Campana» ΠΟΠ και με γραμματοσειρά μεγέθους 50 % αυτής που χρησιμοποιείται για την ονομασία «Ricotta di Bufala Campana».
Απαγορεύεται η προσθήκη κάθε χαρακτηρισμού ο οποίος δεν προβλέπεται ρητά, συμπεριλαμβανόμενων των επιθέτων «fine» (εκλεκτό), «scelto» (επιλογής), «extra» (έξτρα), «selezionato» (επιλεγμένο), «superiore» (ανώτερο), «genuino» (γνήσιο) ή άλλων εγκωμιαστικών για το προϊόν επιθέτων.
Επιτρέπεται, ωστόσο, η χρήση εμπορικών σημάτων, εφόσον δεν έχουν εγκωμιαστικό χαρακτήρα και δεν είναι πιθανό να παραπλανούν τον καταναλωτή.
Μπορούν επίσης να χρησιμοποιηθούν άλλες αξιόπιστες και επαληθεύσιμες μνείες που επιτρέπονται βάσει της ισχύουσας νομοθεσίας.
Η ένδειξη «Ricotta di Bufala Campana DOP» πρέπει να αναγράφεται στην ιταλική γλώσσα.
Ο λογότυπος της ονομασίας πρέπει να εκδίδεται από τον φορέα ελέγχου κατόπιν εντολής του Υπουργείου Πολιτικών Γεωργίας, Τροφίμων και Δασών.
Ο λογότυπος του προϊόντος αναπαριστά μια τρίχρωμη κυκλική κορδέλα η οποία περιβάλλει το περίγραμμα του κεφαλιού μιας βουβάλας.
Τα προαναφερόμενα περιβάλλονται από τις λέξεις «RICOTTA DI BUFALA CAMPANA» με κεφαλαία γράμματα.
4.
Συνοπτική οριοθέτηση της γεωγραφικής περιοχής Η περιοχή παραγωγής του προϊόντος «Ricotta di Bufala Campana» ΠΟΠ περιλαμβάνει τμήμα της διοικητικής επικράτειας των περιφερειών Campania, Lazio, Puglia και Molise, όπως αναφέρεται στη συνέχεια.
Στην Campania, εκτείνεται κυρίως στην περιοχή γύρω από τους ποταμούς Garigliano και Volturno και μεταξύ της πεδιάδας του ποταμού Sele και της περιοχής του Cilento, δηλ. κατά μήκος των ακτών και των κοιλάδων.
Στη Lazio, είναι συγκεντρωμένη μεταξύ της κοιλάδας του ποταμού Amaseno και της γειτονικής πεδιάδας Pontina.
Στην Puglia, περιλαμβάνει την πεδινή και τη λοφώδη ζώνη της επαρχίας Foggia στους πρόποδες του ακρωτηρίου του Gargano.
Στη Molise, η μοναδική σχετική κοινότητα είναι η Venafro που μόλις πρόσφατα εντάχθηκε στη διοικητική διαχείριση της περιφέρειας Molise.
Ανέκαθεν αποτελούσε μέρος της περίφημης περιοχής «Terra di Lavoro» που περιλάμβανε όλη τη σημερινή επαρχία Caserta.
Κατά τους προηγούμενους αιώνες, ήταν μια αναγνωρισμένη κυνηγετική περιοχή του Βασιλείου της Νάπολης υπό τους Βουρβόνους.
5.
Δεσμός με τη γεωγραφική περιοχή Τα ορογραφικά και εδαφοκλιματικά χαρακτηριστικά των εδαφών που οριοθετούνται συνοπτικά στο σημείο 4 είναι τα κύρια στοιχεία που έχουν ευνοήσει τη διάδοση της εκτροφής βουβαλιών στις περιοχές αυτές.
Χάρη στα μορφολογικά χαρακτηριστικά του, αυτό το ζώο είναι ιδιαιτέρως ικανό για να αντεπεξέρχεται στις δυσχέρειες που συνδέονται με το περιβάλλον και κατάλληλο για εκτροφή στις περιοχές που χαρακτηρίζονται από το τυπικό μακροκλίμα της μεσογειακής ζώνης.
Λόγω των εδαφολογικών χαρακτηριστικών των πεδινών περιοχών, οι οποίες αποτελούνται από εδάφη προσχωσιγενή και/ή αρχικά ελώδη και βαλτώδη, καθώς και των λοφωδών περιοχών, στις οποίες είναι διαδεδομένα τα εδάφη